**ENNAKKOTEHTÄVÄ /
YHTEISÖPEDAGOGI (YLEMPI AMK)**

Pisteytys on 0-20 pistettä. Ennakkotehtävä on suoritettava hyväksytysti eli vähintään 10 pistettä (viisi pistettä kummastakin tehtävästä).

Hakijan on palautettava ennakkotehtävä tallentamalla ennakkotehtävätiedostot sähköisesti hakuajan päättymiseen
**5.4.2017 kello 15.00 mennessä** Lyyti-järjestelmään osoitteeseen:

[**https://www.lyyti.in/ypyamkennakko**](https://www.lyyti.in/ypyamkennakko)

**ENNAKKOTEHTÄVÄN OHJE**

Ennakkotehtävä on kaksiosainen (tehtävät 1 ja 2). Ennakkotehtävät palautetaan erillisinä liitetiedostoina (kumpikin tehtävänä omana liitetiedostonaan) sekä mieluiten pdf-muotoon tallennettuna.

Kirjoita tekstinkäsittelyohjelmalla essee kummastakin tehtävästä.

Yhden esseen pituus on noin 2 sivua.

Käytä:

* riviväliä 1,5
* fonttia Arial 12pt
* marginaalia 2,5

Muista laittaa kummankin tehtävän alkuun nimesi, syntymäaikasi sekä osoitetietosi.

Ennakkotehtävää ei palauteta, eikä siitä anneta sisällöllistä palautetta. Ennakkotehtävä arvioidaan hyväksytty/hylätty. Jotta ennakkotehtävä on hyväksytty, molemmista tehtäväosista on saatava vähintään 5 pistettä eli yhteensä 10 pistettä. Ennakkotehtävän pisteet lasketaan mukaan hakijan valintakoepisteisiin.

Hakukelpoiset ja ennakkotehtävän hyväksytysti suorittaneet hakijat kutsutaan valintakokeeseen. Kutsut valintakokeisiin lähetetään sähköpostilla aikaisintaan 12.5.2017. Valintakokeet järjestetään
23.–24.5.2017 Helsingissä Humakin Helsingin TKI-keskus Ilkassa, Ilkantie 4, 00400. Valintakoe on hakijalle yksipäiväinen. Valinta tehdään ennakkotehtävän ja valintakokeen perusteella.

**ENNAKKOTEHTÄVÄ (TEE MOLEMMAT TEHTÄVÄT)**

**Tehtävä 1: Opiskeluvalmiudet**

Tehtävänäsi on arvioida kriittisesti opiskeluvalmiuksiasi suorittaa ylempi ammattikorkeakoulututkinto. Tarkastele opiskeluvalmiuksien kokonaisuutta laajasti. Ota huomioon myös opintoihin hakeutumisen motivaatioperusta sekä aiemman osaamisesi merkitys yhteisöpedagogi (ylempi AMK) -opinnoissa. Tee näkyväksi, miten voit itse toimia yhteisöllisen oppimisen, toiminnan ja kehittämisen edistäjänä.

Tarkastele reflektoivalla otteella

* perusteita opintoihin hakeutumiselle sekä aiemmin hankkimasi osaamisen merkitystä ylempi AMK -opinnoissa
* kykyjäsi uuden tiedon tuottamiseen ja toimintamuotojen kehittämiseen
* käsityksiäsi ammatillisesta kehittymisestä ja opiskelusta ylempi AMK -tutkinnossa
* akateemisia opiskeluvalmiuksiasi ja alueita, joilla haluat haastaa itsesi opiskelijana tai ammattilaisena
* vertaisoppimisen merkityksiä ylempi AMK -opinnoissa ja yhteisöjen kehittämisessä

Tehtävän pituus enintään 2 sivua.

Ennakkotehtävä on suoritettava hyväksytysti eli siitä on saatava vähintään 5 pistettä (max 10 pistettä).

**Tehtävä 2: Kehittämistehtävä**

Ylemmän ammattikorkeakoulututkinto-opintoihin kuuluu työelämää kehittävä ammatillinen opinnäytetyö, josta puhutaan kehittämistehtävänä. Kehittämistehtävän laatiminen on oleellinen osa opintoja ja se vastaa laajuudeltaan kolmannesta tutkinnon opinnoista. Kehittämistehtävässä tehdään autenttista tutkimustietoon pohjautuvaa työelämänkehittämistä. Ylemmän ammattikorkeakoulun opinnoissa tehtävät kehittämistehtävät ovat tärkeä osa ammattikorkeakouluissa tehtävää työelämän kehittämistä.

Kerro seuraavaksi, millaisen kehittämistehtävän olet ajatellut toteuttaa. Käytä alla olevia kysymyksiä jäsentämään vastaustasi. (10 p)

* Miten opinnäytetyö kehittää toimialaamme? (Onko kyseessä uudistaminen, uusien toimintojen tai toimintamallien kokeilu/kehittäminen, organisaatioiden tai palvelurakenteiden kehittäminen jne.) Mitä uutta opinnäytetyösi tuo toimialalle?
* Mihin toimialojemme kehittämistarpeeseen opinnäytetyössä haetaan ratkaisua ja mikä organisaatio on työn tilaaja? (Miksi työ on tarpeen tehdä, minkä tiedollisen tai toiminnallisen aukon se täyttää? Miten työn tilaaja tukee kehittämistehtävän tekemistä?)
* Mitä alustavia tavoitteita kehittämistehtävälle on asetettu?
* Minkälaiseen tietoperustaan kehittämistehtävä nojautuu?
* Miten kehittämistehtävä käytännössä tehdään? Millaisia riskejä tai haasteita kehittämistehtävän toteuttamisessa on?

Suunnitelman pituus saa olla enintään 2 liuskaa.